Afrikaanse sanger word pa van skattige babadogtertjieFrancois van Coke, sy vrou Lauren, en hul babadogtertjie Alex Lila (Foto: Facebook) Die Afrikaanse rocker Francois van Coke en sy vrou, Lauren Badenhorst, het Maandag vir die eerste keer ouers van ŉ babadogtertjie geword. Die sanger, wat saam met die sangeres en televisieaanbieder Karen Zoid groot sukses met die treffer “Toe vind ek jou” behaal het, het die nuus met ŉ skattige foto op sosiale media bekendgemaak. “Alex Lila Badenhorst is vandag gebore, op 7 November. Lauren is amazing,” het hy by die foto geskryf. Die sanger, wie se regte naam Francois Badenhorst is, is in 2012 met Lauren, ŉ kunsdirekteur, getroud. Van Coke het voorheen in ŉ onderhoud met Maroela Media vertel sy vrou se swangerskap het sy lewensperspektief, en veral sy doelwitte, wesenlik verander. “Dit was nie my grootste droom die afgelope 10 jaar om pa te word nie, maar sedert ek en my vrou so twee jaar gelede besluit het ons wil kinders hê, het dit baie vinnig verander. Vandat Lauren swanger is, is dit iets wat soos ŉ openbaring vir my was. “Ek was nooit opgewonde daaroor om ander mense se babas vas te hou of met kinders te speel nie, maar dit het ook baie verander. Nou, as ek byvoorbeeld ŉ baba in die vliegtuig sien, dan dink ek hy lyk oulik. Ek besef as hulle huil, dit gaan met my ook gebeur; ek gaan ook my kind moet probeer stil hou. Ek glo ek is ook nou meer gereed vir enigiets as ooit vantevore in my lewe. Ek is baie opgewonde.” Die sanger is in April vanjaar met vyf Ghoema-toekennings vereer vir sy debuut-soloalbum vir onder meer gewildste liedjie van die jaar saam met Zoid en digitale album van die jaar.